**NÁRODNÁ RADA SLOVENSKEJ REPUBLIKY**

VII. volebné obdobie

**Návrh**

**ÚSTAVNÝ zákon**

z ... 2018,

**ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z., ústavného zákona č. 306/2014 Z. z., ústavného zákona 427/2015 Z. z., ústavného zákona č. 44/2017 Z. z., ústavného zákona č. 71/2017 Z. z.
a ústavného zákona č. 137/2017 Z. z. sa mení a dopĺňa takto:

Čl. 107 znie:

„(1) Prezidenta nemožno trestne stíhať ani vziať do väzby bez súhlasu Národnej rady Slovenskej republiky, rozhodujúcej trojpätinovou väčšinou hlasov všetkých poslancov.

(2) Ak bol prezident pristihnutý a zadržaný pri trestnom čine, príslušný orgán
je povinný to ihneď oznámiť predsedovi Národnej rady Slovenskej republiky.
Ak Národná rada Slovenskej republiky, rozhodujúca trojpätinovou väčšinou hlasov všetkých poslancov, následný súhlas na zadržanie nedá, prezident musí byť ihneď prepustený.

(3) Za výroky prednesené pri výkone funkcie prezidenta nemožno prezidenta trestne stíhať, a to ani po zániku jeho funkcie.

(4) O podaní obžaloby na prezidenta rozhoduje Národná rada Slovenskej republiky trojpätinovou väčšinou hlasov všetkých poslancov. Obžalobu podáva Národná rada Slovenskej republiky na Najvyšší súd Slovenskej republiky, ktorý vykonáva trestné konanie v prvom stupni. Odvolacím súdom je senát Ústavného súdu Slovenskej republiky. Dovolacím súdom je plénum Ústavného súdu Slovenskej republiky.

(5) Prezidenta možno obžalovať aj za úmyselné porušenie ústavy. O podaní obžaloby na prezidenta rozhoduje Národná rada Slovenskej republiky trojpätinovou väčšinou hlasov všetkých poslancov. Obžalobu podáva Národná rada Slovenskej republiky
na Ústavný súd Slovenskej republiky, ktorý o nej rozhodne v pléne.

(6) Odsudzujúce rozhodnutie, ktorým bude prezident právoplatne uznaný
za vinného zo spáchania trestného činu alebo z úmyselného porušenia ústavy, znamená stratu funkcie prezidenta a spôsobilosti túto funkciu opätovne získať.“.

V čl. 129 odsek 5 znie:

„Ústavný súd rozhoduje v senáte ako odvolací súd o obžalobe prezidenta Slovenskej republiky za spáchanie trestného činu. Ústavný súd ďalej rozhoduje v pléne o obžalobe prezidenta Slovenskej republiky za úmyselné porušenie ústavy
a ako dovolací súd o obžalobe prezidenta Slovenskej republiky za spáchanie trestného činu.“.

**Čl. II**

Tento ústavný zákon nadobúda účinnosť 1. septembra 2018.